हमीरपुर। वृद्धा की खेतिहर जमीन पर गांव के दबंगों की नियत खराब है। जमीन का बैनामा न करने पर आरोपियों ने वृद्धा और उसके दोनों बेटों को जमकर पीटा। जिससे उसके दोनों बेटे मां को अकेला छोड़कर मजदूरी करने बाहर चले गए। वृद्ध मां के अकेले पड़ जाने पर इन दबंगों ने उसे गांव से बाहर निकाल दिया। जिस पर वह भूखी प्यासी दर-दर भटक रही है। यह वाकया कुरारा थाना क्षेत्र के रिठौरा गांव में हुआ। मंगलवार को वह मुख्यालय में कुरारा बस स्टैंड पर तीन दिन से भूखी प्यासी पड़ी है। कुछ लोगों ने उसकी यह हालत देख उसे डीएम के पास ले गए। उसने डीएम के सामने अपनी पूरी व्यथा बता न्याय की गुहार लगाई है। इस पर एसपी ने कुरारा एसओ व एसओजी प्रभारी को मामले की जांच कर आरोपियों पर कड़ी कार्रवाई के निर्देश दिए हैं।